**โครงการศึกษาและวิจัย “จังหวัดจัดการตนเอง”**

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**1. ชื่อโครงการ** โครงการศึกษาวิจัย “จังหวัดจัดการตนเอง”

**2. หลักการและเหตุผล**

รัฐธรรมนูญแห่งราชอาณาจักรไทย พ.ศ.2550 ได้แบ่งการบริหารราชการของไทยออกเป็น สามส่วน ได้แก่ การบริหารราชการส่วนกลาง การบริหารงานส่วนภูมิภาค และการบริหารราชการส่วนท้องถิ่น โดยที่การบริหารราชการส่วนท้องถิ่น เป็นการจัดระเบียบบริหารราชการแผ่นดินตามหลักการกระจายอำนาจการปกครอง ซึ่งมีลักษณะสำคัญคือ มีการจัดตั้งองค์กรปกครองส่วนท้องถิ่นเป็นนิติบุคคล แยกอิสระออกจากการบริหารราชการส่วนกลาง ทำให้มีสิทธิและอำนาจในการทำนิติกรรมและสัญญาต่าง ๆ ตลอดจนเป็นเจ้าของหรือถือครองกรรมสิทธิ์ในทรัพย์สินต่าง ๆ เพื่อประโยชน์ต่อการดำเนินงานขององค์กรปกครองส่วนท้องถิ่นและประชาชนในท้องถิ่น โดยมีเจ้าหน้าที่ ทรัพย์สิน งบประมาณและรายได้เป็นของท้องถิ่นเอง มีการเลือกตั้งสภาท้องถิ่นและผู้บริหารท้องถิ่นทั้งหมดหรือบางส่วน เพื่อให้ประชาชนมีส่วนร่วมในการปกครอง ซึ่งของไทยเรามีสองรูปแบบ คือ รูปแบบทั่วไป ได้แก่ องค์การบริหารส่วนจังหวัด เทศบาล องค์การบริหารส่วนตำบล กับรูปแบบพิเศษ คือ กรุงเทพมหานคร และเมืองพัทยา

 ในปัจจุบันเกิดปัญหาขึ้นในทุกภาคส่วนของประเทศ ทั้งในเรื่องความขัดแย้งทางแนวคิด การแบ่งข้างของประชาชน ปัญหาความยากจน ปัญหาการว่างงาน ความขัดแย้งกับประเทศเพื่อนบ้าน ซึงต้นตอของปัญหาเหล่านี้เกิดจาก **การบริหารรวมศูนย์อำนาจ** ขณะที่นักการเมืองต่างเข้ามาแย่งอำนาจ เพื่อรวบอำนาจในการบริหารประเทศ และมักมุ่งไปที่การพัฒนาขนาดใหญ่ ทำให้ทรัพยากรของชุมชนท้องถิ่นถูกแย่งไปใช้ประโยชน์ เพื่อคนที่มีโอกาสมากกว่า ส่วนชุมชนท้องถิ่นไม่มีอำนาจบริหาร ความรวยจึงกระจุกตัวอยู่กับคนส่วนน้อยในเมือง และความยากจนกลับกระจายไปทั่ว ซึ่งเชื่อว่าการปฏิรูปประเทศต้องเกิดจากภาคประชาชน คนเล็ก คนน้อย ทุกภาคส่วนในสังคม ไม่ควรพึ่งพาฝ่ายบริหารหรือภาคการเมืองในระบบตัวแทนเป็นหลักเหมือนในอดีตที่ผ่านมา

 **“จังหวัดจัดการตนเอง”** เป็นแนวความคิดอยู่ในกฎหมายรัฐธรรมนูญ พ.ศ.2550 มาตรา 78 ระบุให้สิทธิว่า เมื่อประชาชนมีความพร้อมสามารถเรียกร้องให้จัดตั้งองค์กรปกครองส่วนท้องถิ่น (อปท.) ระดับจังหวัด เป็น อปท. รูปแบบพิเศษ เช่นเดียวกับกรุงเทพมหานครหรือเมืองพัทยา ซึ่งตีความว่า กระบวนการนี้หมายถึงการลงประชามติ (referendum) ภายในจังหวัดนั้นๆ จากแนวคิดนี้ในช่วง 2 – 3 ปีที่ผ่านมามีหลายจังหวัดได้ยกร่างกฎหมายของแต่ละจังหวัดขึ้นมา เช่น จังหวัดเชียงใหม่จัดการตนเอง อำนาจเจริญจัดการตนเองฯลฯ

**-2-**

สะท้อนถึงความเคลื่อนไหวทางสังคมที่ต้องการให้จังหวัดเป็นองค์กรปกครองท้องถิ่นที่เข้มแข็ง มีประสิทธิภาพ

และตอบสนองความต้องการของประชาชนดีกว่าในปัจจุบัน ในการยกร่างกฎหมาย จังหวัดจัดการตนเองจะมีฐานะเป็นองค์กรปกครองท้องถิ่น โดยไม่มีผู้ว่าราชการจังหวัด (เช่นเดียวกับ กทม.) ในด้านการจัดการองค์กรจะมี ผู้ว่าการจังหวัดจัดการตนเองซึ่งมาจากการเลือกตั้งทำหน้าที่บริหาร ทั้งนี้ภายใต้การกำกับของสภาจังหวัด ซึ่งมาจากประชาชนเช่นเดียวกัน นอกจากนี้กำหนดให้มี “สภาพลเมือง” ซึ่งคาดว่าจะมีหน้าที่กำกับดูแลในชั้นที่สอง

ให้คำปรึกษาแนะนำ เป็นตัวแทนของประชาชนและสะท้อนปัญหาหรือความต้องการของประชาชนในแต่ละพื้นที่

องค์การบริหารส่วนจังหวัดสกลนคร ตระหนักถึงปัญหาที่เกิดขึ้นกับประเทศในขณะนี้ จึงมีแนวคิดร่วมในการปฏิรูปประเทศโดยเสนอแนวคิด “จังหวัดจัดการตนเอง” เพื่อเป็นการทำงานเชิงความคิด นำไปสู่การปรับปรุงการกระจายอำนาจและโครงสร้างให้ท้องถิ่นเข้มแข็ง คาดว่าอีกระยะหนึ่งความคิดจะตกผลึก และสามารถยกร่างเป็นกฎหมายและมาตราครบถ้วน พร้อมให้ประชาชนร่วมลงชื่อเสนอต่อสภานิติบัญญัติให้ตราเป็นกฎหมาย

**3. วัตถุประสงค์**

เพื่อศึกษาความเป็นไปได้ ข้อดี ข้อเสียในการดำเนินการบริหารจัดการตนเองของจังหวัด

**4. เป้าหมาย**

 4.1 การจัดการสัมมนาวิชาการเชิงปฏิบัติการ การระดมความคิด จำนวน 1 โครงการ

 4.2 การจ้างคณะที่ปรึกษา ผู้ทรงคุณวุฒิในสาขาต่าง ๆ เพื่อศึกษาถึงความเป็นไปได้ในการจัดการตนเองของท้องถิ่น จำนวน 1 คณะ ประกอบด้วย

 - ผู้เชี่ยวชาญ/นักวิชาการด้านกฎหมาย

 - ผู้เชี่ยวชาญ/นักวิชาการด้านการปกครอง

 - ผู้เชียวชาญ/นักวิชาการคลัง การเงิน และงบประมาณ

 - ผู้เชี่ยวชาญในแต่ละสาขาอาชีพ

 - ตัวแทนภาคประชาชน

 - ตัวแทนภาคราชการ

**5. สถานที่ดำเนินการ**

องค์การบริหารส่วนจังหวัดสกลนคร

**-3-**

**6. ระยะเวลาดำเนินการ**

 ปีงบประมาณ พ.ศ. 2557

**7. วิธีดำเนินการ**

7.1 เสนอโครงการฯ ต่อนายกองค์การบริหารส่วนจังหวัด เพื่อพิจารณาอนุมัติ

7.2 รวบรวมข้อมูลทางวิชาการจากหน่วยงานทุกภาคส่วนที่เกี่ยวข้องที่เกี่ยวข้อง รวมทั้งศึกษาในประเด็นต่าง ๆ ที่เกี่ยวข้องทั้งในอดีตที่ผ่านมา และในอนาคตที่จะถึง

7.3 ดำเนินการจ้าง/สรรหาผู้เกี่ยวข้อง และกำหนดรูปแบบตามเป้าหมายโครงการฯ

 7.4 ดำเนินการตามโครงการฯ

 7.5 สรุป ประมวลข้อเสนอและแนวทางเพื่อยกร่างกฎหมาย จังหวัดจัดการตนเอง และสรุปเล่มรายงาน

**8. งบประมาณ**

 งบประมาณองค์การบริหารส่วนจังหวัดสกลนคร พ.ศ. 2557 จำนวน 10,000,000.-บาท

**9. หน่วยงานรับผิดชอบ**

 สำนักปลัดฯ องค์การบริหารส่วนจังหวัดสกลนคร

**10. การติดตามประเมินผล**

 10.1 ใช้แบบสอบถามการประเมินโครงการ

 10.2 ประเมินและติดตามจากการเข้าร่วมกิจกรรม

**11. ผลที่คาดว่าจะได้รับ**

ได้ศึกษาความเป็นไปได้ ข้อดี ข้อเสียในการดำเนินการบริหารจัดการตนเองของจังหวัด อย่างมีระบบ แบบแผนซึ่งจะนำไปสู่การยกร่างกฎหมายจังหวัดจัดการตนเอง ได้ในอนาคต

**-4-**

**ผู้เสนอเขียนโครงการ**

 (นางสาวปรียา เถาว์ชาลี)

 หัวหน้าสำนักปลัดองค์การบริหารส่วนจังหวัด

**ผู้เสนอโครงการ**

 (นายสมชัย พรมภักษา)

 รองปลัดองค์การบริหารส่วนจังหวัดสกลนคร

**ผู้เห็นชอบโครงการ/ความเห็นปลัดองค์การบริหารส่วนจังหวัดสกนคร**

....................................................................................................................................................................

 (นายทวีนาท แก้วนิมิตร)

 ปลัดองค์การบริหารส่วนจังหวัดสกลนคร

**ผู้อนุมัติโครงการ**

....................................................................................................................................................................

 (นายชัยมงคล ไชยรบ)

 นายกองค์การบริหารส่วนจังหวัดสกลนคร